Kaubamärk on tähis, millega on võimalik eristada ühe isiku kaupu või teenuseid teise isiku kaupadest või teenustest, olgu see siis leivapakk, disainmööbel või arvutitarkvara. Lisaks eristusfunktsioonile kannab kaubamärk endas ka päritolufunktsiooni, näidates millise tootja juurest kaup pärineb. Kaubamärgil on ka kvaliteedi- ja garantiifunktsioon, mis annab tarbijale  kauba suhtes teatud kvaliteediootused ja kindluse, et kaup vastab nendele ootustele. Need ootused võivad seisneda toote vastupidavuses, luksuses või hoopis madalas hinnas. Kaubamärgil on oluline tähendus ka reklaami ja turunduse seisukohalt. Kui kaup ei vasta aga tarbija ootustele, võib kaubamärgist saada ka hoiatav tähis.